钦定古今图书集成/方舆汇编/职方典/第1183卷 > 《四见亭记》刘廷闱
## 钦定古今图书集成/方舆汇编/职方典/第1183卷 > 《四见亭记》刘廷闱

蕲阳郡治，负麒麟山，自山之麓，垒石十级，委折以升，
至于山之巅，有亭曰“四见”，今郡守云中李荣祖所重
建也。亭之高，仰瞰城郭，廛居鳞次，若在渊谷。岷山、嶓
冢之流，洞庭、云梦之汇，合集奔赴，滔滔汹汹，千数百
里而来，萦带洲渚，横流于亭之前而后纾、徐以东，去
吴、蜀、荆、扬之山，高者插霄汉，远者隐烟雾，昂者龙骧，
伏者虎踞，莫不出奇献秀，毕赴乎轩楣之侧。至于林
庐之隐见，沟塍之分画，原隰之袤衍，衢里之衡从，凭
几而观，近在目睫。于是一郡之胜概，毕萃于斯亭矣。
按《图志》，郡有旧址，在广教山。〈亦名曰云山〉去州西北五十
里，蕲水界。其阴。水北白云山有四见亭，则故范忠宣
公纯仁所名也。宋治平中，忠宣以御史言事出守是
邦，暇日升白云高处，徬徨顾瞻而乐之。山僧为之作
亭，忠宣喜而名之，属士林敏功为之记。其后郡治荐
罹兵燹，转徙不常，再易所而至于今治。凡城之廨宇、
里闾、台榭之观，释、老氏之居，悉迁于治，而不易其故
名。故麒麟山之亭，非复白云山之北；而四见有扁，犹
仍其旧焉。然其为室，卑陋弗称，岁久且圮。李侯承天
子命，来为郡牧，思所以称朝廷遴选任贤之意。廉以
持身，仁以率人，恤民隐，祛吏蠹，期年之间，弊无不除，
废无不举，令行禁止，阖郡大治。迺乘其馀力，撤故亭
而新之。重檐穹楹，焱举霞映，雄峙盛丽，倍蓰于前，而
未尝有一毫赋于民。父老聚观而美之，曰：“伟哉斯亭，
前所未有也。仁哉太守！其使吾民安于田里，以同其
乐也。”于时仆自江右校艺还沔，李侯邀余舟宿江之
浒，设觞豆于亭上，曰：“亭成，予适至，宜文以记之。”辞不
获，则叙其因革始末之故，以示来者。举酒而复于侯
曰：“吾闻乐民之乐者，民亦乐其乐。侯之为政，其庶几
古人乎！”侯爵觞而谢曰：“吾不足以知之。然吾闻之，百
年之先，长淮大江南北烟尘桴鼓之警，交乎远迩，蕲
于斯时号为边郡。其人狼顾仓皇，莫之攸底。方是时，
士君子之游于斯，欲顷刻游观，若今日暇豫，其可得
乎？吾今升高以望四境，桑麻连阴，禾稷蔽”野，黄童白
叟，熙熙然游于鸡豚之社；商驰宦舸，东西上下于江
波烟霭之中者，朝暮不休，太平之盛世久矣。吾党之
于斯也，得以燕居禄食。幸其风淳俗简，时和岁丰，而
与斯民相安于无事，委蛇自公，时从僚采宾友，啸咏
斯亭，无瘝官之讥，有登眺之暇。圣天子之深仁厚德，
所以光被寰区，涵照庶类，“盖无一民一物之不得其
所，又不特一郡之幸，一时之美而巳。”余曰：“盛哉侯之
言，其将致吾君于唐、虞之治，而与天下同其乐欤！”